চট্টগ্রাম, বাংলাদেশনিউজ২৪x৭.কম  ইমাম প্রশিক্ষণ অনুষ্ঠানে অশ্লীল নৃত্য পরিবেশনের অভিযোগে বাংলাদেশ ইসলামিক ফাউন্ডেশনের (ইফা) মহাপরিচালক সামীম মোহাম্মদ আফজালের বিরুদ্ধে চট্টগ্রামে মামলা দায়ের করা হয়েছে। ধর্মীয় অনুভূতিতে আঘাত ও ধর্মীয় প্রতিষ্ঠানকে কুলষিত করার অভিযোগ এনে  রবিবার দুপুরে চট্টগ্রাম জুড়েশিয়াল ম্যাজিষ্ট্রেট ফরিদা ইয়াছমিনের আদালতে মামলা করা হয়। মোরশেদুর রহমান চৌধুরী রোকন নামের একজন আইনজীবী বাদি হয়ে মামলাটি দায়ের করেন। আদালত মামলাটি আমলে নিয়ে সামীম মোহাম্মদ আফজালকে ১০ জানুয়ারি আদালতে হাজির হতে সমন জারী করেছেন।  বাদী পক্ষে মামলা পরিচালনা করেন এডভোকেট আব্দুর সাত্তার। তিনি জানান গত ২৮ নভেম্বর রাজধানীর আগারগাঁওয়ে অবস্থিত ইফার ইমাম প্রশিক্ষণ একাডেমিতে ইমামদের প্রশিক্ষণ অনুষ্ঠানে মার্কিন তরুণ-তরুণীরা অশ্লীল নৃত্য পরিবেশন করে। পরদিন এনিয়ে বিভিন্ন সংবাদপত্রে সচিত্র  প্রতিবেদন প্রকাশিত হলে বাদীর ধর্মীয় অনুভুতিতে চরম আঘাত লেগেছে। মামলার আরজিতে বলা হয়, রাষ্ট্রীয় প্রতিষ্ঠানের প্রচার প্রসারের দায়িত্ব থেকে মহাপরিচালক সামীম মোহাম্মদ আফজাল এই ধরণের অনুষ্ঠানের মাধ্যমে ২৯৫ ধারায় ধর্মীয় অনুভূতিতে আঘাত এবং ২৯৫ (ক) ধারায় ধর্মীয় প্রতিষ্ঠানকে কলুষিত করেছে মর্মে তার বিরুদ্ধে অভিযোগ আনা হয়েছে।  মামলা পরিচালনার সময়ে এডভোকেট আব্দুস সাত্তার ছাড়াও বেশ কয়েকজন আইনজীবী আদালতে উপস্থিত ছিলেন।  বাংলাদেশনিউজ২৪x৭.কম/প্রতিনিধি/এসএ.